To menn på 30 og 32 år skal ifølge svensk sikkerhetspoliti medvirket til drap på sivile i 2013.

Torsdag startet en rettssak mot to menn som ifølge det svenske sikkerhetspolitiet (Säpo) har deltatt i henrettelser i Syria.

Ifølge aktor Agnetha Hilding Qvarnström medvirket de i perioden april-mai 2013 til at to menn ble drept ved at halsene deres ble skåret av.

– Begge skal ha uttrykt glede over gjerningene, forklarte aktor under innledningsforedraget ifølge Svenska Dagbladet.

Viste henrettelsesvideoer

Den 32 år gamle tiltalte ble trillet inn i rullestol i Göteborg tingrett av en assistent da rettssaken startet. Han har vanskelig for å kommunisere etter en skuddskade. Ifølge hans forsvarer nekter 32-åringen for å ha vært på åstedet for drapene.

Den terrortiltalte 32-åringen på vei inn i tingretten i Göteborg. FOTO: BJÖRN LARSSON ROSVALL / TT NYHETSBYRÅN

Den andre tiltalte, en 30-åring, bestrider samtlige anklager og nekter for å ha vært der.

Påtalemyndigheten har lagt frem flere bilder og videoer som de mener avslører at begge befant seg i Syria våren 2013, også under henrettelsene som beskrives som en krigsforbrytelse. Etter at retten ble advart om at filmen viser sterke bilder, presenterte aktor Qvarnström videoer fra henrettelsene.

En av dem, som skal ha blitt tatt opp i nærheten av Aleppo, ender med at det sivile offerets hode blir skåret av og vist frem. Filmen starter med en røst på svensk: «Ska vi börja»? Ifølge aktor er det 32-åringen som uttaler dette.

Etter at halshoggingsvideoen ble vist, måtte 32-åringens assistent forlate rettslokalet.

TV 2 er kjent med at et vitne bosatt i Oslo i august i år ble avhørt i PSTs lokaler i Nydalen med to svenske etterforskere til stede. Vitnet kjente ikke til at en av de terrortiltalte var anklaget for drap i Syria.

– Hvis det er sant, er det helt sykt, sa vitnet.

På spørsmål om vitnet visste at 30-åringen hadde vært i Syria, svarte vedkommende:

– Han har aldri sagt det til meg, men jeg fikk høre det av en annen at han hadde vært der, forklarte vitnet.